Anjing gembala Brie

Anjing gembala Brie atau hanya anjing Brie atau briard ialah satu baka anjing gembala besar Perancis, yang secara tradisional digunakan untuk kedua-dua penggembalaan dan penjagaan biri-biri. Dahulu, ia juga dikenali sebagai anjing gembala tanah pamah Perancis.

Ia pertama kali ditunjukkan pada tahun 1863 dalam pertunjukan anjing Paris; anjing Brie pertama yang didaftarkan dalam Livre des Origines Françaises, iaitu buku pembaka kebangsaan, ialah Sans Gêne pada tahun 1885.

Sejarah
Briard berasal dari rantau bersejarah Brie di utara-tengah Perancis dan dinamai sempenanya. Di sana, ia secara tradisional digunakan untuk penggembalaan biri-biri dan untuk pertahanan biri-biri. Sebutan bertulis pertama tentang anjing gembala dari Brie dianggap berasal daripada Cours complet d'agriculture karya Jean-Baptiste François Rozier, yang pada tahun 1783 menulis bahawa "chien de Brie" ("anjing Brie") berbulu panjang dan biasanya hitam; yang di dataran terbuka terdapat sedikit bahaya daripada serigala, dan oleh itu anjing itu lebih banyak digunakan untuk penggembalaan daripada untuk pertahanan; dan bahawa anjing gembala mempunyai tugas untuk menghalang biri-biri daripada merayau ke kawasan tanaman atau ladang anggur sehingga dapat menyebabkan kerosakan. Pierre Mégnin, yang menulis pada tahun 1895, sejelasnya membezakan "Chien de Beauce" ("anjing Beauce") berbulu pendek – anjing gembala Beauce moden – daripada "Chien de Brie" atau "Briard" ("anjing Brie") berbulu panjang. Pada tahun 1896, Mégnin merupakan antara mereka yang mengasaskan Club des chiens de berger français ("Kelab Anjing Gembala Perancis").

Berger de Brie ("anjing gembala Brie") pertama kali ditunjukkan dalam pertunjukan anjing pertama Paris pada tahun 1863, dengan kehadiran seekor betina bernama Charmant yang mengambil hadiah. Briard pertama yang didaftarkan dalam , buku pembaka kebangsaan untuk anjing, ialah Sans Gêne, pemenang pingat emas dalam pertunjukan Paris pada tahun 1885. Piawaian baka dirangka pada tahun 1897, dengan dua keragaman yang diperihalkan: salah satu dengan lapis bulu wul atau mirip biri-biri, yang satu lagi dengan lapis bulu yang lebih serupa dengan yang pada kambing; jenis wul kemudiannya lenyap. Pada tahun 1909, sebuah persatuan baka, Les Amis du Briard ("Sahabat Anjing Brie"), dibentuk.

Angka baka jatuh semasa Perang Dunia Pertama; mana-mana anjing yang dianggap sesuai untuk kegunaan ketenteraan dihantar ke barisan hadapan. Persatuan baka meneruskan aktivitinya pada tahun 1923 dan sebuah persatuan baka saingan telah dibentuk pada sekitar masa sama; pada tahun 1935, persatuan saingan itu menganjurkan pertunjukan baka tunggal pertama untuk Berger de Brie, dengan tujuh puluh lapan peserta. Angka sekali lagi jatuh secara mendadak di bawah pendudukan Nazi di Perancis semasa Perang Dunia Kedua. Selepas peperangan, kedua-dua kelab baka bergabung dengan nama Club des Amis du Briard ("Kelab Sahabat Anjing Brie").

Berger de Brie diiktiraf sepenuhnya oleh Persekutuan Kinologi Antarabangsa pada tahun 1954.

Sebahagiannya sebagai akibat daripada penjenteraan pertanian dan pengurangan penduduk luar bandar ikutan pada tahun-tahun pascaperang, Berger de Brie semakin banyak dibela sebagai anjing pendamping. Pada tahun 1970-an dan tahun 1980-an, bilangannya meningkat dengan banyak: pendaftaran tahunan dalam Livre des Origines Françaises meningkat daripada 317 pada tahun 1970 kepada 905 pada tahun 1975, kepada 4101 pada tahun 1980, dan kemudian ke puncak 6364 pada tahun 1986, selepas itu jatuh dengan mendadak; pada satu ketika, kelab baka itu mempunyai lebih daripada 6000 orang ahli, lebih daripada mana-mana persatuan baka Perancis lain pada bila-bila masa. Perselisihan pendapat dalam persatuan mengakibatkan pengusirannya daripada Société Centrale Canine; sebuah persatuan baka baharu, Association du Berger de Brie ("Persatuan Anjing Gembala Brie"), diiktiraf pada tahun 1989. Pada tahun 1996, sepuluh buah persatuan baka Eropah di sembilan buah negara bergabung untuk membentuk Union Européenne du Berger de Brie ("Kesatuan Anjing Gembala Brie Eropah").

Distrofi retina kebakaan kongenital dikenal pasti pada anjing Brie di Sweden. Pada tahun 2001, kebutaan yang disebabkan oleh penyakit yang serupa dengan amaurosis kongenital Leber diterbalikkan sebahagiannya pada tiga ekor anak briard dengan menggunakan terapi gen. Sebuah kajian pada tahun 2024 mendapati kelanjutan usia median untuk anjing Brie sebanyak 12.6 tahun, yang dekat dengan purata 12.5 tahun untuk semua anjing.

Ciri
Lapis bulunya panjang – tidak kurang daripada  – dan tebal dan kasar seperti yang pada kambing; warnanya mungkin hitam padu, kelabu, biru, atau perang kekuning-kuningan, atau perang kekuning-kuningan yang bertindih dengan hitam; pengelabuan terlihat sehingga takat berlainan. Jantan berdiri setinggi sekitar  pada paras kelasa, betina pula setinggi kira-kira . Ciri luar biasa baka ini ialah kuku embun ganda pada tungkai belakang; piawaian baka menyebut kuku embun tunggal atau ketiadaan kuku embun sebagai kecacatan yang menyebabkan penyingkiran.

Catatan

Rujukan

Gembala Brie, Anjing
Gembala Brie, Anjing
Gembala Brie, Anjing
Gembala Brie, Anjing